REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/189-24

22. januar 2024. godine

B e o g r a d

**Z A P I S N I K**

**SA TREĆE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 27. DECEMBRA 2024. GODINE**

Sednica je počela u 11,00 časova.

Sednicom je predsedavao predsednik Odbora Aleksandar Marković.

Sednici su prisustvovali: Boris Bajić (Borisz Bájity), Lepomir Ivković, Mladen Grujić, Dragana Radinović, prof. dr Mirka Lukić Šarkanović, Slavica Radovanović, dr Tijana Perić Diligenski i Rastislav Dinić, članovi Odbora

Sednici nisu prisustvovali članovi Odbora: Uglješa Grgur, Andrijana Aleksandrov, Slobodan Nikolić, dr Muamer Bačevac, Sonja Pernat, Slađana Radisavljević, Nebojša Novaković i Danijela Nestorović.

Sednici su prisustvovali: Nenad Ristović, Igor D. Jakšić i Sanja Jefić Branković, zamenici članova Odbora.

Sednici su prisustvovali predstavnici Ministarstva za ljudska i manjinska prava i društveni dijalog: Tomislav Žigmanov, ministar, dr Stana Božović, državna sekretarka, Snežana Trkulja, v.d. pomoćnica ministra, Aleksandar Radosavljević, pomoćnik ministra, Biljana Marković v.d. pomoćnica ministra, dr Nina Mitić, pomoćnica ministra, Milena Nedeljkov, viši savetnik, šef odseka za stvaranje podsticajnog okruženja za razvoj civilnog društva, Aleksandra Rašković, šef kabineta, Svetlana Palić i Antonela Kanelić.

Predsedavajući je konstatovao da su ispunjeni uslovi za rad i odlučivanje te je predložio sledeći

Dnevni red:

- Usvajanje zapisnika Druge sednice Odbora,

1. Razmatranje Informacije o radu Ministarstva za ljudska i manjinska prava i društveni dijalog za period januar - mart 2024. godine (broj 02-1073/24 od 22. aprila 2024. godine),

2. Razmatranje Informacije o radu Ministarstva za ljudska i manjinska prava i društveni dijalog za period april - jun 2024. godine (broj 02-1073/24-1 od 24. jula 2024. godine),

3. Razmatranje Informacije o radu Ministarstva za ljudska i manjinska prava i društveni dijalog za period jul - septembar 2024. godine (broj 02-1073/24-2 od 1. novembra 2024. godine),

4. Predlaganje kandidata za člana Komisije za kontrolu izvršenja krivičnih sankcija.

Odbor je na osnovu čl.76 Poslovnika o radu Narodne skupštine većinom glasova o doneo odluku da se obavi zajednički načelni pretres o tačkama 1. do 3. predloženog dnevnog reda.

Odbor je usvojio predloženi Dnevni red.

Pre prelaska na rad po utvrđenom Dnevnom redu Odbor je usvojio zapisnik Druge sednice Odbora.

PRVA, DRUGA I TREĆA TAČKA DNEVNOG REDA:

Ministar za ljudska i manjinska prava i društveni dijalog, Tomislav Žigmanov, je upoznao članove o tome što je urađeno u proteklih devet meseci u oblastima za koje je ovo ministarstvo nadležno.

Kada je u pitanju oblast ljudskih prava, redovno i u celosti, su izveštavali kada su u pitanju naše međunarodne obaveze o različitim konvencijama i paktovima kako prema telima i procedurama UN, tako i Saveta Evrope i Evropske Unije. Osim što je pripremalo izveštaje, ministarstvo je radilo i na postupanju prema preporukama koje je dobijalo u različitim izveštajima. Istovremeno se radilo na afirmaciji kulture ljudskih prava kroz komunikaciju sa javnošću priređivanjem određenih događaja, uz pomoć osnovanog Saveta za primenu preporuka mehanizma UN za ljudska prava.

U oblasti manjinskih prava osnovan je Savet za nacionalne manjine i uspešno je sproveden konkurs za raspodelu budžetskog fonda za nacionalne manjine u visini od 30 miliona dinara za 70 programa i projekata. Napomenuo je da što se tiče izrade Akcionog plana za pitanja prava pripadnika nacionalnih manjina, on je u svojoj fazi, a razlog dugog donošenja jeste dinamika političkih procesa u našoj državi i dinamika monitoringa Saveta Evrope, odnosno čekanje njihovog petog izveštaja koji je osnov za doradu nacrta akcionog plana.

U oblasti antidiskriminacije i rodne ravnopravnosti, istakao je da smo tu imali najviše postignuća kod izrada planskih dokumenata.Tri akciona plana su završena i u proceduri su usvajanja - akcioni plan za rodnu ravnopravnost, za antidiskriminaciju i za socijalnu inkluziju Roma i Romkinja. Paralelno je rađeno i na izradi strateških dokumenata i naglasio je donošenje Pravilnika o neplaćenom kućnom radu, čime je napravljen pravni okvir za priznanje i trajno rešenje pitanja socijalnog, zdravstvenog i drugog osiguranja, kada su u pitanju žene koje nemaju osiguranje po drugom osnovu.

U oblasti socijalne inkluzije Roma i drugih politika antidiskriminacije, naglasio je da imamo kontinuirano izveštavanje i predstavljanje naših izveštaja u okviru procesa Otvoreni Balkan. Kroz partnerski odnos sa Nacionalnim savetom romske nacionalne zajednice i sa romskim organizacijama civilnog društva, sprovođene su aktivnosti u lokalnim samoupravama.

Na području civilnog društva uspostavljen je institucionalni okvir - Savet za podsticajno okruženje i razvoj civilnog društva, a priveden je kraju i Akcioni plan za Strategiju za razvoj civilnog društva za ovu i 2026. godinu.

Predsednik Odbora, Aleksandar Marković, izrazio je zadovoljstvo zbog nastavka dobre prakse da na ovakvim događajima i sednicama prisustvuje ministar lično, smatrajući da je to nešto što govori o dobroj saradnji koju Narodna skupština kroz Odbor za ljudska i manjinska prava i ravnopravnost polova ima sa Vladom Republike Srbije, konkretno sa Ministarstvom za ljudska i manjinska prava i društveni dijalog.

Tijana Perić Diligenski se slaže sa tim da je ovo dobra praksa, ali i jedna vrsta pravila i zakonske obaveze. S obzirom na to da je ovo treća sednica Odbora, Perić Diligenski smatra da bi bilo bolje da se to mnogo frekventnije odigrava, a ne da se izveštaji iz prvog kvartala usvajaju tek u decembru. Kada se pročitaju izveštaji ministarstva, ono što prvo upada u oči je činjenica da se docni sa usvajanjem normativnih akata, misleći pre svega na akcione planove za sprovođenje ključnih strategija. Pozdravljajući društveni dijalog, koji je takođe u opisu delatnosti ministarstva, postavlja pitanje da li je prioritet društveni dijalog o filantropiji, kada su ljudska prava na istorijskom minimumu u Republici Srbiji. Navela je da smo u prethodnom periodu imali skandaloznu izjavu da su deca vlasništvo države do punoletstva, što je u raskoraku sa Evropskom konvencijom o ljudskim i osnovnim pravima, sa Ustavom Republike Srbije, sa porodičnim zakonom, i pre svega sa međunarodnim Paktom o građanskim i političkim pravima koji konkretno ovo ministarstvo nadzire. Govorila je i o ekološkim patriotama, ljudima koji su na braniku nacionalnih resursa. Smatra da je obaveza ministra da osudi nepravdu, da osudi kršenje ljudskih i manjinskih prava.

Ministar Žigmanov se zahvalio Tijani Perić Diligenski na iskazanom interesu za rad ministarstva, ali i na iznetim pitanjima i ocenama. Naveo je da određeni politički procesi, kao što su izbori, mogu usporiti određene aktivnosti za šta onda odgovornost ne snosi izvršni organ vlasti. U tom kontekstu treba postojati neka vrsta empatije, jer bez obzira na korake koji se čine, zbog određene dinamike društvenih procesa nije moguće iste i realizovati. Kada je u pitanju društveni dijalog u filantropiji, on je predviđen akcionim planom. To pitanje je otvoreno kako bi se uvidelo šta se do sada uradilo i šta su izazovi i koraci koje treba učiniti, da bi se pitanje filantropije unapredilo. Ministarstvo nije tu da na dnevnom nivou reaguje na određene stavove i izneta mišljenja. Ministarstvo kontinuirano prati izveštaje svih međunarodnih i nevladinih organizacija, institucija međunarodne zajednice, Ujedinjenih nacija, Saveta Evrope, OEBS-a, Evropske unije. Na osnovu sve te slike, ministarstvo kreira određena postupanja koja imaju za cilj unapređenje normativnih okvira, izgradnje adekvatnije institucionalne arhitekture, ili stvaranje i kreiranje određenih mera.

Narodna poslanica Slavica Radovanović je istakla da postoji velika važnost i značaj Ministarstva za ljudska i manjinska prava i društveni dijalog. 2002. godine, postojalo je samo 6 stubova diskriminacije, dok ih sada imamo preko 15. To znači da diskriminacija evoluira i da stalno imamo i suočavamo se sa nekim novim oblicima diskriminacije i zato je jako važno i da ih pratimo i da imamo veliko razumevanje, kako narodni poslanici, tako i nadležni u ministarstvu, jer nije lako propratiti i na pravi način reagovati da li je nešto diskriminacija ili ne. Ukazala je da je posebno to što se u izveštaju po prvi put velika pažnja obratila na temu nasilja u sportu. Istakla je da ministarstvo treba da poziva narodne poslanike na događaje koje organizuju. Konkretno je istakla da misli na događaje koji se odnose na sprečavanje nasilja nad ženama, decom, vršnjačko nasilje. To je veoma važno kako bi se te aktivnosti podržale i u skupštini. Predložila je da ministarstvo i Odbor za ljudska i manjinska prava i ravnopravnost polova ostvare saradnju sa Ministarstvom za brigu o porodici jer je još uvek aktuelna tema žena preduzetnica da odlaze na porodiljsko bolovanje. To predstavlja jednu vrstu diskriminacije i zato je potrebno da se status takvih žena poboljša, jer se one suočavaju sa velikim problemima. Kako navodi, ono što je poprilično obradovalo jeste poslednja tačka dnevnog reda, a to je predlaganje kandidata za članove komisije za kontrolu izvršenja krivičnih sankcija. To je veoma važna tema jer kao bivši član Evropske komisije za sprečavanje torture pisala je izveštaje toj komisiji i o tome govorila u Briselu. Posebno je pomenula događaj koji se desio u Boru kada je lice preminulo, kao i lice u Padinskoj Skeli.

Stana Božović, državni sekretar u Ministarstvu, je istakla da je Republika Srbija po pitanju ljudskih prava na istorijskom maksimumu i to proizilazi iz izveštaja uvaženih međunarodnih organizacija. Takođe je prenela utiske sa Globalnog foruma na kom je učestvovala.

Narodni poslanik Rastislav Dinić je ukazao na slučaj „Nadstrešnica“ i delove veštačenja koji su izneti u javnosti. Navodi da je cilj bio da se ulepša ta zgrada ,da se ljudi iz režima slikaju, da to izgleda lepo za kampanju“ i upravo je ta namera dovela do te tragedije.

Predsednik Odbora je pozvao narodnog poslanika da se vrati na dnevni red. U daljem izlaganju Rastislav Dinić je iznosio navode o autoritarnom režimu i korupciji koja je dovela do smrti ljudi u Novom Sadu. Postavio je i pitanje sudbine Zakona o istopolnim partnerstvima, koje je prethodno ministarstvo izradilo a koje nije ušlo u skupštinsku proceduru zbog najave predsednika Republike da neće potpisati ukaz o proglašenju tog zakona.

Narodni poslanik Lepomir Ivković se zahvalio ministru na iscrpnom izveštaju i replicirao narodnoj poslanici Perić Diligenski koja je iznela optužbe na račun narodnog poslanika Đukanovića koji se izvinio zbog svoje nesmotrene izjave, a želeo je da kaže da se država do punoletstva deteta, kao i roditelji deteta, brine o njemu i u slučaju da roditelji nisu u mogućnosti država preuzima odgovornost. Postavio je pitanje da li studenti imaju nekog u svojoj bližoj porodici ko glasa za ovu vlast, a veruje da imaju, i da li ih optužuju za ovu tragediju koja se dogodila. Istakao je da će se tražiti apsolutna politička i krivična odgovornost, te predlaže da Odbor apeluje na ove mlade ljude da se vrate u učionice i da polažu svoje ispite na vreme.

Replicirajući narodnom poslaniku Ivkoviću, narodna poslanica Tijana Perić Diligenski je rekla da je on vrhunski glumac, ali i da ne shvata da je advokat poslanika Đukanovića koji je dao nesmotrenu izjavu i to kao narodni poslanik, kao advokat koji po opisu svog posla treba da zna pozitivno zakonodavstvo Republike Srbije. Istakla je da nije čula izvinjenje poslanika Đukanovića. Istakla je da je isti poslanik pre godinu dana dao još jednu nesmotrenu izjavu od koje se ovaj Odbor nije ogradio a to je da žene prijavljuju nasilje u porodici četvrtkom da bi vikendom mogle lepo da se provedu.

Pošto više nije bilo prijavljenih učesnika u disksusiji, predsednik Odbora je stavio na glasanje:

1. Informaciju o radu Ministarstva za ljudska i manjinska prava i društveni dijalog za period januar - mart 2024. godine (broj 02-1073/24 od 22. aprila 2024. godine).

Odbor je većinom glasova prihvatio ovu informaciju.

2. Informaciju o radu Ministarstva za ljudska i manjinska prava i društveni dijalog za period april - jun 2024. godine (broj 02-1073/24-1 od 24. jula 2024. godine).

Odbor je većinom glasova prihvatio ovu informaciju

3. Informaciju o radu Ministarstva za ljudska i manjinska prava i društveni dijalog za period jul - septembar 2024. godine (broj 02-1073/24-2 od 1. novembra 2024. godine).

Odbor je većinom glasova prihvatio ovu informaciju.

Saglasno članu 229. stav 4, Poslovnika Narodne skupštine, Odbor za ljudska i manjinska prava i ravnopravnost polova će podneti izveštaj Narodnoj skupštini Republike Srbije.

**ČETVRTA TAČKA DNEVNOG REDA**

Predsednik Odbora je obavestio članove u vezi dopisa predsednika Odbora za pravosuđe, državnu upravu i lokalnu samoupravu od 18. decembra 2024. godine, gde se od Odbora za ljudska prava i ravnopravnost polova zahteva da dostavi predlog kandidata za člana Komisije za kontrolu izvršenja krivičnih sankcija, koju obrazuje Narodna skupština u skladu sa članom 278. Zakona o izvršenju krivičnih sankcija, a Odbor za pravosuđe pokreće postupak i utvrđuje i podnosi Narodnoj skupštini predlog odluke o izboru članova Komisije.

Odbor je jednoglasno usvojio predlog da kandidat za člana Komisije ispred ovog odbora bude Aleksandar Marković, predsednik Odbora.

Sednica je zaključena u 12.15 časova.

SEKRETAR ODBORA PREDSEDNIK ODBORA

Rajka Vukomanović Aleksandar Marković